Vålberget naturreservat

Vålberget naturreservat ligger i en nord- og vestvendt åsside ca. fire kilometer øst for Svullrya i Grue kommune. Berggrunnen består av gneis, og vegetasjonen domineres av blåbærgranskog og småbregnegranskog, stedvis også noe storbregneskog. Skogen er relativt ensaldret, men det finnes glenner med yngre trær. Det er også innslag av lauvtrær som bjørk, selje, rogn, gråor og osp, mest i de bratteste partiene. Det meste av dødveden er i tidlige nedbrytningsstadier. Karplantefloraen er triviell, men det er påvist en truet moseart. Blant sopp- og lavartene er det også funnet flere indikatorarter for gammelskog. All vegetasjon, inkludert døde busker og trær er fredet mot enhver skade eller ødeleggelse, men sanking av bær og sopp er tillatt. Også dyrelivet er fredet, inkludert reir- og hiplasser. Alle inngrep som innvirker på naturmiljøet er forbudt, herunder drenering, uttak eller utfylling av masse, oppføring av bygninger, framføring av luft- eller jordledninger samt kloakkledninger med mer. Motorisert ferdsel er forbudt, det samme gjelder bruk av sykkel og hest. Referanser